TEMPO SEMANAL: Dezempregu sai Ameasa Boot ba Dezestabiliza TL\nTempo Semanal-Delta Nova, 20/09/2012\nMaioria juventude no idade produtivu barak maka sei la’o lor-loron buka servisu duke sira ne’ebe servisu ona. Tuir Fernando Lasama de Araujo katak dezempregu maka sai hanesan fator ida ne’ebe ho kreia instabilidade iha nasaun RDTL. “Dezempregu mai hau, ne’e ameasas boot ba nasaun,” Lasama dehan.\nAntes ne’e iha ona argumentu barak husi lider balun hodi dehan katak dezempregu maka sei estraga hikas estabilidade nasaun ninian tan ba povu la hetan servisu nunee sei susar atu aijuda hadia sira nia moris. Nune’e duni iha participantes seminar internasional ba Formasaun Profesional ne’ebe hala’o iha Delta nova ne’e lasama promete katak governu sei halo esforsu atu buka kreia kondisaun.\nIha momentu ne’ebe hanesan Lasama mos husu atu juventude sira mos presiza hasae sira nia kapacidade nune’e wainhira iha oportunidade preparadu ona atu hala’o sira nia kna’ar.\nIha momentu hanesan Sekretariu do Estadu ba SEFOPE, Ilidio da Costa Ximenes dehan husi tinan ba tinan idade produtivu hodi buka servisu aumenta ba beibeik. Tuir statistika ne’ebe sekretariu estadu ne’e foo sai katak kada tinan iha ema foin sa’e liu rihun sanolu resin hitu maka remata sira nia eskola husi nivel oioin. Nune’e numeru ema buka servisu sei barak liu fali kampu servisu mak iha tan ba maioria fatin servisu ne’e husi Governu deit.\nGovernu fakar osan barak liu ona ba kompania sira maibe seidauk bele rezolve situasaun sira ne’e tan ba kompania sira ne’ebe ninia nain ema estranjeiru barak liu foo servisu ba sira nia emar duke ema Timor oan. Maske iha ona lei hodi regula servisu nain husi estranjeiru maibe tuir observasaun sei fraku iha ninia implementasaun.\nPosted by TEMPO SEMANAL at 01:45\nLabels: dezempregu, lasama